Enrique de Villena

Enrique de Villena, Aragonian infantti, myös Villenan markiisi, (1384 – 1445 Calatayud) oli kastilialainen ja katalonialainen kirjailija. Vaikka hän oli sukua sekä Kastilian että Aragonian kuningashuoneille, hänellä ei ollut asemaa sotilaana eikä poliitikkona. Hän omistautui kirjallisuudelle, yritti elvyttää Barcelonassa ollessaan trubaduurirunoutta ja perusti siihen tähtäävän akatemian.

Villena harrasti astrologiaa ja kokosi aikaan nähden laajan kirjaston. Hän oli sisäistänyt aiemman italialaisen renessanssin ja käänsi osan Danten Divina commediasta. Käännöstä säilytetään Kansalliskirjastossa Madridissa. Villena kirjoitti katalaaniksi Doce trabajos de Hércules, joka on käännetty myös kastiliaksi. Se on pitkäveteinen allegoria. Villenan teoksia ovat lisäksi muun muassa myös La gaya ciencia ja Arte de trovar sekä Vergiliuksen Aeneis-käännös, joka ei laadultaan ole kovin hyvä. Villena oli epikurolainen ja kirjoitti myös kulinaristisen erikoisuuden johdatukseksi kuninkaalliseen keittiöön Arte cisoria sekä teoksen Libro del aojamiento ó fascinologia, jossa hän esittää kolme keinoa pahan silmän välttämiseksi. Hän ei ollut kirjailijana erityinen lahjakkuus, ja hänen kielensä on koukeroista ja keinotekoista, mutta hän on kiinnostava aikansa edustajana.

Lähteet

Aiheesta muualla

Espanjalaiset kirjailijat
Markiisit
Vuonna 1384 syntyneet
Vuonna 1445 kuolleet